बिलासपुर. सिम्स के सर्जिकल वार्ड में भर्ती मरीज की नजर जब भी कोई नए व्यक्ति पर पड़ती है। वह उसे पास बुला लेता है। फिर दोनों हाथ जोड़कर कहता है कि साहब मेरे पैर का इलाज करवा दीजिए। मैं यहां पिछले 7 महीने से बिस्तर पर पड़ा हूं। मैं पहले यहां के सभी वार्डों में पैदल टहलने जाता था। लेकिन अब मुझे बिस्तर से उठने के लिए एक आदमी की जरुरत पड़ती है। यह दारुण दशा सिम्स में भर्ती मरीज राजेंद्र ने दैनिक भास्कर की टीम को बातचीत में बताई।
सीपत क्षेत्र के ग्राम पंधी देवरी निवासी राजेंद्र वस्त्रकार पिता हिमाचल दीपक 44 वर्ष बीते जुलाई 2016 को बाथरूम में पैर फिसलने से घुटने के बल नीचे गिर गया। जमीन पर गिरने से राजेंद्र के दाएं पैर के घुटने की हड्डी में चोट आई। परिजनों ने उसे सिम्स में भर्ती कराया। डाॅक्टरों ने मरीज को अर्थोपेडिक वार्ड में शिफ्ट किया। वार्ड में मरीज का चार माह से इलाज चलता रहा। डाॅक्टर आरके दास का कहना है कि मरीज के पैर की हड्डी का 2-3 बार आपरेशन किया गया।
केस को देखते हुए डाक्टरों ने मरीज को रायपुर में इलाज करवाने सलाह दी। मरीज सिम्स से छुट्टी लेकर रायपुर गया। वहां से वह फिर सिम्स में भर्ती हो गया। इसके बाद डाक्टरों ने मरीज को अर्थो वार्ड से सर्जिकल वार्ड 1 में शिफ्ट कर दिया। सर्जिकल वार्ड में मरीज पिछले 3 माह से भर्ती है। मरीज राजेंद्र का कहना है कि डाक्टर राउंड पर आते जरुर हैं लेकिन पैर देखकर चले जाते हैं। कब पैर का प्लास्टिक सर्जरी आपरेशन होगा? इसके बारे में कुछ नहीं बता रहे हैं। आर्थिक समस्या के चलते सिम्स में इलाज करवाना मजबूरी बन गई है।
एयरलाइंस सर्विस में काम करता था
मरीज राजेंद्र वस्त्रकार के पैर में चोट लगने से पहले वह एयरलाइंस सर्विसेस में प्राइवेट सिक्यूरिटी गार्ड की नौकरी करता था। वह दौड़ लगाने में सभी साथियों से सबसे आगे रहता था। रायपुर,नागपुर, दिल्ली जैसे बड़े शहरों व महानगरों में काम कर चुका है। उस समय पूरी तरह से फिट था। मरीज का कहना है कि यहां भर्ती होने के बाद भी फिट था लेकिन सही इलाज नहीं होने के कारण धीरे-धीरे कमजोर हो गया।
7 माह में 10 बार आपरेशन कक्ष से लौटाया
मरीज राजेंद्र का कहना है कि सात माह में पैर का आपरेशन करने के लिए डाक्टर उसे करीब 10 बार से ज्यादा आपरेशन कक्ष लेकर गए। डाक्टरों ने शुगर बढ़ने, बेहोशी की समस्या बताकर लाैटा दिया। डाक्टरों का कहना है कि हड्डी में इंफेंक्शन बढ़ने के बाद मरीज इलाज के लिए सिम्स में भर्ती हुआ। इसके पहले वह दूसरी जगह इलाज करा चुका है। सिम्स के डाॅक्टर सात महीने से उसका पैर बचाने में लगे हुए हैं।
मरीज का हड्डी का आपरेशन हो चुका है। पैर में मांस कम होने से हड्डी बाहर निकल आई है। उसके पैर की प्लास्टिक सर्जरी करने की जरुरत है। मरीज की स्थिति बहुत गंभीर है। वह बाहर से पैर का अापरेशन करवा चुका है।
-डॉ. आरके दास, अर्थोपेडिक विभागाध्यक्ष सिम्स
मरीज को हड्डी की समस्या है। केस हमारा नहीं है बावजूद घुमा फिराकर हमारे पास भेज दिया गया है। हड्डी में इंफेक्शन हो गया है। शुगर लेवल कंट्रोल नहीं हो रहा है। कंडीशन ठीक होने के बाद आपरेशन किया जाएगा।
-डॉ. नीरज शिंदे, न्यूरोसर्जन विभागाध्यक्ष सिम्स
hin_Deva hin_Deva hin_Deva hin_Deva hin_Deva hin_Deva hin_Deva hin_Deva mai_Deva hin_Deva mai_Deva